Som en ny kollega, et familiemedlem, en bums eller fregne er de pludselig flyttet ind i vores hverdag, uden at vi kan undgå dem. De følger os i skole, på job, i børnehave og ud i byen og på landet, og de sidder konstant oppe eller i siden og minder os om, hvad vi skal.

Det er selvfølgelig de mange valgplakater til det forestående kommunalvalg, det handler om.

I det københavnske bybillede er det på det seneste blevet tydeligt, at flere og flere ikke blot synes, at de store papbilleder overalt skæmmer udsigten til byen, men også ser personerne på billederne som bumser, der er behov for at blive presset ud.